Søren Egge Rasmussen (EL), 2023-04-20:
Vi støtter mere biodiversitet meget, vi støtter god dyrevelfærd meget.
Målet med at lave de her naturnationalparker er jo at komme frem til at have mere biodiversitet.
At man kommer frem til det, kan bl.a. gøres, ved at man sætter nogle store græssere ud.
Og man skal ikke gøre det her af hensyn til de store græssere, man skal jo gøre det af hensyn til den samlede biodiversitet.
Så hvis man vil være god ved studene, er det jo ikke det at oprette flere naturnationalparker, man skal arbejde for.
Men det, at vi får nogle arealer, hvor der bliver græsset i bund, og hvor der kommer mere lys ned, gør jo, at der kommer andre planter, at der kommer andre insekter.
Og det er jo det, der er formålet.
Den her dispensationsmulighed for ikke at tilse dyrene på individniveau hver eneste dag er vi sådan set for.
Jeg lytter mig til, at ministeren har en meget restriktiv tilgang til det, og jeg synes, det er godt, at der bliver lavet en evaluering af det.
Og man kan jo også godt i sin vurdering af dispensationer vurdere, om det er noget, der skal gives hele året rundt, eller om man er kommet til at udsætte nogle dyr, hvor der i de perioder, hvor de kunne få unger, måske ikke skal være en dispensation.
Jeg tror egentlig, at vi ville komme nemmere ud af den her debat, hvis vi havde nogle erfaringer fra de konkrete naturnationalparker, og der er vi jo ikke kommet til endnu.
Jeg noterer mig også, at i forbindelse med processerne omkring Fussingø, og hvad der skal sættes ud af dyr dér, er man kommet frem til, at det er stude og kronvildt.
Og det er man jo kommet frem til efter en dialog med lokalbefolkningen, hvor det så er blevet fravalgt at have heste der.
Jeg tror egentlig, at vi kunne have en lidt mere nede på jorden-debat om de her naturnationalparker, hvis det ikke var heste, man satsede på i første omgang.
Så håber jeg, at man kommer frem til at kunne bruge moderne teknik til at have en ordentlig overvågning af de her dyr for at sikre, at de har det godt – at der ikke er nogen, der er syge, at der ikke er nogen, der er kommet til skade.
Og der synes jeg da, det er værd at arbejde videre med, om droner kan være en bedre løsning, frem for at en ansat kører rundt i en firehjulstrækker af en eller anden slags for at komme ud og tilse de her dyr.
Det må være muligt at have en del af tilsynet via nogle moderne løsninger.
Jeg synes, det er rigtig godt, at det er lagt ind, at hvis man giver en dispensation, skal man, 1 år efter at dispensationen har haft effekt, kan man sige, altså at der har været dyr derude, lave en evaluering.
Det synes jeg sådan set er godt at lægge ind.
Jeg tror, alle godt ved, at vi ikke skal have nogen dårlige erfaringer fra de her nye naturnationalparker; vi skal kun have gode erfaringer.
Og derfor tror jeg egentlig, at man vil være påpasselig med, hvor mange dyr man sætter ud, og man vil også være påpasselig med, hvor mange dispensationer man giver.
Så jeg håber, at vi kommer frem til at få nogle gode erfaringer med naturnationalparker – at der kan opstå en rigere biodiversitet.
Og det er jo sådan set natur for naturens skyld, og hvis vi så også kan opleve det, at vi mennesker kan komme ud og opleve en del af den natur, så tror jeg sådan set, at det også vil være til gavn for os mennesker.